Title: DÔVODOVÁ SPRÁVA
Author: Petra Rebrová
Last saved by: MV SR

Predkladacia správa

Uznesením vlády Slovenskej republiky č. 979 z 10. októbra 2001 k návrhu odpovede vlády Slovenskej republiky na správu Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej 9. až 18. októbra 2000 bolo pod bodom D.4. ministrovi vnútra Slovenskej republiky a ministrovi zdravotníctva Slovenskej republiky uložené predložiť návrh novelizácie zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb tak, aby tieto izby boli zriaďované priamo zo zákona bez dohody s obcou, pre ktorú sa takáto izba zriaďuje a aby ich činnosť bola finančne zabezpečovaná zo štátneho rozpočtu.

Doterajšie znenie zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb umožňuje Ministerstvu zdravotníctva Slovenskej republiky zriadiť protialkoholickú záchytnú izbu len po predchádzajúcej dohode s obcou, pre ktorej územie mala byť vytvorená a určená. Náklady súvisiace s prevádzkou takejto izby znáša a zdravotníckemu zariadeniu uhrádza obec, na ktorej území je protialkoholická záchytná izba zriadená, vo výške 600,- Sk na lôžko a deň. Vzhľadom na súčasnú negatívnu rozpočtovú situáciu jednotlivých obcí a miest, ako aj na vedľajšie investičné zámery obcí boli protialkoholické záchytné izby priebežne rušené. Na základe vykonanej previerky bolo Ministerstvom vnútra Slovenskej republiky zistené, že v súčasnej dobe sú prevádzkované len tri protialkoholické záchytné izby a to v meste Bratislava, Trnava a Košice, ktoré sú v plnej miere využívané a poukazujú na potrebu protialkoholické záchytné izby zriaďovať a prevádzkovať.  Na základe štatistických údajov vedených na Ministerstve vnútra Slovenskej republiky bolo v roku 1999 do protialkoholických záchytných izieb umiestnených 1.814 osôb, v roku 2000 bolo do protialkoholických záchytných izieb umiestnených 1.346 osôb a v roku 2001 bolo do protialkoholických záchytných izieb umiestnených 1.182 osôb. Z uvedených štatistických prehľadov je zrejmý pokles umiestnených osôb do protialkoholických izieb, ktorý bol zapríčinený najmä priebežným rušením týchto izieb z dôvodu neuhrádzania nákladov zo strany obcí a miest.

Porušovanie verejného poriadku osobou pod vplyvom alkoholických nápojov je problémom, ktorý široká verejnosť vníma veľmi citlivo. Súčasná prax a výkon služby príslušníkov Policajného zboru poukazuje na nedostatky, z hľadiska nemožnosti umiestniť podnapitú osobu, ktorá svojím konaním porušuje verejný poriadok do priestorov na to určených. V prípade, ak nejde o osobu so zranením, prípadne s inou poruchou zdravia, ktorá si vyžaduje odborné lekárske ošetrenie, nie je možné ju umiestniť v zdravotníckom a ani v inom obdobnom zariadení. Umiestnenie takejto osoby nie je možné ani v celách policajného zaistenia, nakoľko to neumožňuje ustanovenie § 44 ods. 2 zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov.

Vychádzajúc z uvedených skutočností bol vypracovaný návrh novely zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb tak, aby tieto izby boli zriaďované priamo zo zákona bez dohody s obcou, pre ktorú sa takáto izba zriaďuje a aby ich činnosť bola finančne zabezpečovaná zo štátneho rozpočtu, tak ako to predpokladá uznesenie vlády č. 979 z 10. októbra 2001.  
Z hľadiska potrieb praxe sa navrhovalo zriadiť protialkoholické záchytné izby pri zdravotníckych zariadeniach, ktorých zriaďovateľom je aj po prechode kompetencií v oblasti zdravotníctva Ministerstvo zdravotníctva Slovenskej republiky. Jednalo sa o nasledovné zdravotnícke zariadenia: psychiatrické nemocnice, psychiatrické liečebne a centrá pre liečbu drogových závislostí. Pri zriadení protialkoholickej záchytnej izby sa predpokladalo, že by mala pozostávať z jednej miestnosti určenej na umiestnenie štyroch mužov, jednej miestnosti na umiestnenie dvoch žien, štyroch sociálnych zariadení, jednej prijímacej miestnosti, dvoch miestností určených na prezliekanie personálu, uskladnenie vecí umiestnených osôb a na uskladnenie iných potrebných materiálov a z jednej miestnosti, určenej na oddych a stravovanie personálu.

S takýmto návrhom však ministerstvo zdravotníctva nesúhlasí z dôvodov, že zdravotnícke zariadenia sú toho času v etape transformácie a nie je vhodné v súčasnej dobe, aby pri týchto zariadeniach boli zriaďované a prevádzkované protialkoholické záchytné izby a naviac by navrhovaným riešením bol rezort ministerstva zdravotníctva zaťažený ďalšími dlhmi, čo je pre ministerstvo zdravotníctva neprijateľné. 

Vzhľadom na uvedené bolo na úrovni ministrov rozhodnuté o ďalšom postupe,  v ktorom sa dohodlo, že bude vypracovaný návrh na zrušenie tejto úlohy s tým, že sa vytvorí spoločná pracovná skupina zo zástupcov zainteresovaných rezortov ministerstva zdravotníctva a ministerstva vnútra, ktorá pripraví analýzu predmetného problému s návrhom vecného všeobecne akceptovateľného riešenia.